Raši, Richard, poslanec NR SR (2013-10-24):
Príjemné popoludnie prajem. Vážená pani predsedajúca, vážená pani ministerka, vážení páni ministri, milí kolegovia, kolegyne, dovoľte, aby som vystúpil k téme dnešného rokovania schôdze Národnej rady Slovenskej republiky. Na úvod zopakujem to, čím sa táto schôdza od začiatku spája a čo začal pán poslanec Novotný a mnohí sa k tomu pridali. Zneužíva sa tu tragédia a spájajú sa tu fakty a udalosti, na ktoré nie je žiaden vecný podklad. Je to tak. Spájame tu tragickú udalosť bez toho, aby sme mali akýkoľvek výsledok, akýkoľvek, či už pozitívny, negatívny, od jedinej inštitúcie, ktorá môže sa vyjadriť k poskytnutiu zdravotnej starostlivosti. Je to hanba, pretože k tejto téme sa vyjadrujú aj lekári, ktorí všetky tieto fakty musia vedieť. Čiže zámerne ich prekrúcajú a môže sa stať, že sa oni sami dostanú do tejto situácie, keď budú takto konfrontovaní, a tiež sa budú môcť oprieť iba o toho, kto toto rozhodnutie môže dať. Je to zneužívanie smrti a zneužívanie emócií, pretože nebol povedaný žiaden fakt, ktorý by potvrdil výberové konanie na vrtuľníkovú záchrannú službu a jej spojitosť s tragédiou, ktorá sa stala. Po druhé, málokto z vás bol vo výkone terénu takom, že sa stretával na mieste tragickej nehody alebo na urgentnom príjme s pacientami, o ktorých sa stará záchrana, zdravotný systém Slovenskej republiky, a takýmto lekárom nie je ani pán poslanec Novotný, ani pán poslanec Uhliarik, lebo jeden je neurochirurg, druhý je farmabiznismen, ale nie je to ani lekár urgentného príjmu, ani lekár záchrannej zdravotnej služby. A zdravotný stav sa v priebehu poskytovania prvej pomoci mení nie z minúty na minútu, ale zo sekundy na sekundu. A preto nemôžme povedať, že keď sa zavolá vrtuľník a práve vtedy vozí iného pacienta, že tento stav sa v priebehu niekoľkých sekúnd nezmení, a preto nemôžme vydávať súdy, kým nemáme fakty. Ale dnes tu ide o odvolávanie ministerky zdravotníctva a dovoľte mi, aby som poukázal a prečítal niektoré fakty a vyhlásenia profesných organizácií, ktoré v týchto chvíľach boli odoslané do tlačových agentúr a do médií. Odvolanie ministerky zdravotníctva alebo ministra zdravotníctva, alebo ktoréhokoľvek ministra nie je len aktom, ktorým sa opozícia, pretože väčšinou opozícia odvoláva ministrov, vyvŕši za konkrétny fakt, o ktorom si myslí, že je jeho jednoznačným pochybením a zlyhaním. Odvolanie ministra zdravotníctva a akéhokoľvek ministra je určite aj narušenie chodu celého rezortu. A preto mi dovoľte, aby som prečítal vyhlásenia asociácií, ktoré združujú takmer všetkých poskytovateľov zdravotnej starostlivosti na Slovensku. Prvou je Asociácia štátnych nemocníc Slovenskej republiky, ktorá reprezentuje asi 30-tisíc zdravotníkov, ale keďže ide o štátne nemocnice, ktoré sú v gescii ministerstva zdravotníctva, toto stanovisko je podporné, nebudem ho čítať, aby som nebol spochybňovaný, ale je podporné a vyjadruje podporu ministerke zdravotníctva. Ďalším stanoviskom je stanovisko Asociácie nemocníc Slovenska. Sú to nemocnice, z ktorých ani jedna nepatrí do gescie ministerstva zdravotníctva, sú to nemocnice súkromné, sú to nemocnice mestské alebo sú to nemocnice, ktoré ešte patria pod niektoré vyššie územné celky. Ale väčšinou sú to nemocnice, ktoré vždy, bez ohľadu na to, kto bol minister zdravotníctva, sa vyjadrovali objektívne a často aj kriticky. „Asociácia nemocníc Slovenska“, citujem, „oceňuje doterajšiu dobrú spoluprácu s ministerkou zdravotníctva a jej ochotu rokovať o všetkých zásadných problémoch v rezorte, ako aj konštruktívny prístup pri riešení problémov financovania nemocníc združených v Asociácii nemocníc Slovenska pri zvyšovaní miezd lekárov a sestier v rokoch 2012 a 2013, ktorý významne napomohol ku stabilizácii situácie v zdravotníctve v tomto období.“ Zároveň privítala snahu pani ministerky o aktívne riešenie problematiky urgentných príjmov a nestotožňujú sa s návrhom, ktorý je predložený skupinou poslancov. Asociácia nemocníc Slovenska, je to viac ako 50 menších nemocníc, viac ako 20-tisíc zamestnancov. Ďalšie vyjadrenie je Asociácia súkromných lekárov Slovenskej republiky. Takisto organizácia, ktorá vždy bola skôr kritikom rozhodnutí ministerstva, objektívnym, pretože nie je v žiadnej podriadenej ani v žiadnej subordinačnej pozícii ohľadom ministerstva zdravotníctva. „Asociácia súkromných lekárov“, ktorá reprezentuje viac ako 3-tisíc ambulancií, čiže takmer celý pilier poskytovania primárnej zdravotnej starostlivosti, citujem, „vysoko oceňuje doterajšiu spoluprácu s ministerkou zdravotníctva, osobitne skutočnosť, že s nami pri riešeniach aktuálnych, ako aj strategických zámerov slovenského zdravotníctva komunikuje a spolupracuje. Za veľmi dôležité považujeme aj fakt, že legislatívna činnosť ministerstva zdravotníctva pod jej vedením je štandardná, dodržujú sa termíny pri príprave zákonov a mnohé naše pripomienky sú akceptované, čo doteraz nebývalo zvykom. Ministerstvo zdravotníctva pod vedením pani ministerky pristúpilo k riešeniam problémov, ktoré jej predchodcovia iba odďaľovali, ide najmä o rezidenčný program pre výchovu všeobecných lekárov. Nevyhla sa ani diskusiám o cene práce lekára a zoznamu výkonov, tvorby siete poskytovateľov ani diskusiám o založení Zväzu zmluvných lekárov Slovenskej republiky. Garanciou, že v dobre naštartovaných projektoch sa bude pokračovať, je pre nás práve osoba ministerky, ktorá má našu plnú podporu. Asociácia súkromných lekárov“, viac ako 3-tisíc ambulancií. Po ďalšie. Slovenská lekárska únia špecialistov. Čiže po všeobecných lekároch, ambulantní špecialisti, viac ako 2-tisíc ambulancií. „Slovenská lekárska únia špecialistov podporuje ministerku zdravotníctva v jej funkcii, pretože s rozvahou a zodpovedne rieši zlý stav v zdravotníctve, ktorý nenastal jej vinou.“ (Ruch v sále.) Môžem vás láskavo poprosiť? Ďakujem pekne. Ďakujem. „... ktorý nenastal jej vinou. Protestujeme proti politicky motivovaným snahám o vyvolanie chaosu v zdravotníctve, ktorý by po jej odvolaní nastal a na ktorý by doplatili zdravotníci aj pacienti. Vyzývame poslancov Národnej rady Slovenskej republiky, aby prestali mrhať trpezlivosťou občanov a aby konštruktívne pracovali v prospech ľudí, ktorí ich platia.“ Slovenská lekárska únia špecialistov, tí, ktorí ich poznáte, viete, že naozaj neboli ani nekritickými podporovateľmi akéhokoľvek ministra zdravotníctva. Čiže máme tu vyjadrenia organizácií, ktoré jednak sledujú dianie v systéme, sledujú aj tento prípad, ale hlavne vyvodzovanie osobnej zodpovednosti za situácie, ktoré neboli fakticky dokázané a nikým potvrdené, nepovažujú za správne. A preto sa aj oni, aj kadekto iný pýta, aký má zmysel táto schôdza Národnej rady, keď to základné, čo by mohlo navodiť akékoľvek spojenie a čo naozaj musí byť faktograficky dokázané nie nami, ale niekým, kto je na to kompetentný, stále preukázané nebolo. A práve preto je ťažké nedávať práve túto schôdzu do spojitosti s voľbami do vyššieho územného celku, pretože za normálnych okolností aj v iných prípadoch sa počká na všetky fakty a potvrdenia a potom sa kľudne môže schôdza konať. Pán poslanec Novotný požiadal úrad pre dohľad, opakujem, požiadal úrad pre dohľad. Keby mu nedôveroval, tak ho nepožiada. Požiadal úrad pre dohľad, ktorý vznikol za ministra Zajaca, keď sa sám pasoval za dvojku slovenského zdravotníctva. Úrad pre dohľad nespochybňujú ani opoziční, ani koaliční poslanci, pretože vydáva rozhodnutia, ktoré dajú za pravdu poskytovateľom alebo dajú za pravdu pacientom a ktoré sú jedným z momentov a faktov, ktoré pomáhajú aj súdom v súdnych konaniach prikloniť sa na stranu poskytovateľa alebo pacienta. Tak keď veríme tejto inštitúcii, lebo sme ju nespochybnili ani nezrušili, aj keď sme ju zrušiť mohli, tak prečo teraz, keď ju ešte požiadame o to, aby nám dala vyjadrenia, nám teda povedala, či zdravotná starostlivosť bola poskytnutá lege artis, prečo na to nepočkáme? Tak naozaj jediný dôvod je len ten, že sa ponáhľame odprezentovať pred nejakou udalosťou a toto vidíme ako priestor dostať sa našim voličom do očí. A teraz mi dovoľte, aby som pripomenul niekoľko faktov, pretože keď má byť dôvod na odvolanie prípad a výberové konanie a nemáme všetky potrebné fakty, tak potom v tej minulosti by sme mali mať tých dôvodov oveľa viac a tie odvolávania tu mali byť ako na bežiacom páse. Urobil som si krátky rešerš pôsobenia skoro župana, toho času pána poslanca Uhliarika. Čiže určite si všetci spomínate, ale je dôležité to pripomenúť, a teraz, keďže to naozaj beriem, že táto schôdza je aj v kontexte blížiacich sa volieb, tak je to dôležité pripomenúť aj potencionálnym voličom pána poslanca Uhliarika, situáciu s onkologickými liekmi počas jeho pôsobenia ako ministra zdravotníctva. Možno si pamätáte, že v čase jeho pôsobenia boli v médiách, a teda uznajte, že tých médií nie je veľa, ktoré by otvorene podporovali stranu SMER, bol jeden z hlavných smutných príbehov príbeh o tom, ako chorým onkologickým deťom chýbajú lieky, a bola to nemocnica v Prešove. Prešovská nemocnica urobila naozaj voči pacientom asi podraz roka, nominantom bol riaditeľ, ktorého nominoval pán poslanec Uhliarik, a tú možnosť, ktorá bola daná tejto nemocnici, bola legislatíva, ktorá bola prijatá za ministrovania pána poslanca Uhliarika, ktorá bola schválená aj SDKÚ, aj KDH, aj MOST-om – HÍD, aj stranou SaS, a táto nemocnica predávala onkologické lieky práve tie, ktoré chýbali našim pacientom, a nič sa s tým nerobilo. Čiže pacienti nemali lieky. Keď sa prijímala legislatíva, sme upozornili na to, že sa vytvárajú precedensy, keď sa bude môcť onkologický liek dostať od nášho pacienta do zahraničia. Každý bol hluchý. A vznikla situácia, že naši pacienti nemali byť čím liečení, pretože lieky boli vyvážané do zahraničia. Keď budete mať záujem, mám tu všetky prípady medializácie zverejnené. Čiže kauza 1, dovoľte mi, aby som to nejako paralelne nazval, hráč so smrťou, pán poslanec Uhliarik. Kauza 2. Znova bezprecedentný prípad. Na Slovensku je, tak ako v mnohých iných krajinách, nedostatok krvi. Za ministrovania pána poslanca Uhliarika sa stalo prvýkrát, že sa krv odoberala na komerčné účely našim pacientom, našim občanom, nie pacientom, lebo krv dávajú zdraví ľudia. Títo naši občania dostávali za to 15-eurové poukážky a táto krv bola vyvážaná do zahraničia na spracovanie a nedostávala sa späť na Slovensko. Pán minister sa bránil, vtedajší minister, terajší kandidát na župana, sa bránil vyjadrením, že musel podpísať povolenie pre túto firmu. Áno, je to pravda, minister zdravotníctva musí podpísať povolenie na prevádzkovanie činnosti, ale žiaden minister dovtedy nepodpísal súhlas s vývozom týchto liekov. Napriek tomu, že na to upozorňoval hlavný odborník, ktorý ho listom vyzval, aby tento vývoz liekov nepodpisoval, napriek tomu, že členka výboru expertov pre transfúziológiu pri Rade Európy upozorňovala, že dôjde k nedostatku krvi pre našich pacientov, napriek tomu, že riaditeľka Národnej transfúznej služby upozorňovala, že podpísaním vývozu liekov, čo nemusel pán minister robiť, dôjde k ohrozeniu života pacientov. A nič, nič sa nedialo. Všetci boli ticho. Po tretie. Pán poslanec Novotný povedal, hovorím to veľmi málokrát, ale v tomto prípade s ním súhlasím, že nie je kompetentný. A naozaj, čo sa týka argumentácie v tomto prípade, v prípade odvolania ministerky, nemôže byť ani kompetentný, pretože nemá fakty, ktoré by potvrdzovali to, že je príčinná súvislosť medzi výberovým konaním a touto tragédiou. Ďalšia vec, ktorá tu už rezonovala, boli to štrajky zdravotníkov. Tak naozaj počas minulého obdobia sa udialo to, čo sa v histórii slovenského zdravotníctva neudialo, bola ohrozená zdravotná starostlivosť našich pacientov, nemocnice poskytovali zdravotnú starostlivosť iba v núdzovom režime. A niekto, kto je za to zodpovedný, a to nielen pán poslanec Uhliarik, to takú istú vinu na tom má aj pán poslanec Novotný, boli ticho. Žiadne odvolávanie, žiadne vyvodenie osobnej zodpovednosti. Takže, vážené dámy, vážení páni... (Reakcia z pléna.) Pán poslanec Novotný... (Prerušenie vystúpenia predsedajúcou.)